པཎ་ཆེན་དགེ་འདུན་གྲུབ་ཀྱི་གདན་ས་བཀྲ་ཤིས་ལྷུན་པོར་ཡང་དེ་སྐབས་སྤྲུལ་སྐུ་བླུ་རྒྱུའི་སྲོལ་མེད་སྟབས།གདན་ས་སྐྱོང་མཁན་པཎ་ཆེན་བཟང་པོ་བཀྲ་ཤིས།པཎ་ཆེན་ལུང་རིགས་རྒྱ་མཚོ།པཎ་ཆེན་ཡེ་ཤེས་རྩེ་མོ་རྣམས་རིམ་པར་བཞུགས།རྒྱལ་བ་དགེ་འདུན་རྒྱ་མཚོ་རབ་བྱུང་བརྒྱད་པའི་མེ་སྤྲེལ་སྤྱི་ལོ་༡༤༧༦ལོར་སྐུ་འཁྲུངས།པཎ་ཆེན་ཡེ་ཤེས་རྩེ་མོའི་དུས་སུ།རྒྱལ་བ་དགེ་འདུན་རྒྱ་མཚོ་རྗེ་དགེ་འདུན་གྲུབ་ཀྱི་སྤྲུལ་སྐུ་ཡིན་རྒྱུ་བྱས་ནས་བཀྲ་ཤིས་ལྷུན་པོར་བཞུགས་པ་ལ།པཎ་ཆེན་ཡེ་ཤེས་རྩེ་མོས་ཕྲག་དོག་གི་རྣམ་པ་མཛད་པས་དེར་མ་བཞུགས་པར་འབྲས་སྤུངས་སུ་ཕེབས།མཁས་ཚུལ་ཆེས་ཆེར་བཞེས།འབྲས་སྤུངས་ཐམས་ཅད་མཁྱེན་པ་ཞེས་གྲགས་ཤིང་སྙན་གྲགས་རྒྱས།དེ་ནས་ཆོས་འཁོར་རྒྱལ་གྱི་དགོན་པ་བཏབ་ཅིང་འཕྲིན་ལས་ཤིན་ཏུ་རྒྱས་པའི་སྐབས།པཎ་ཆེན་ཡེ་ཤེས་རྩེ་མོས་ནན་ཏན་མཛད་པ་བཞིན་བྱོན་ནས་བཀྲ་ཤིས་ལྷུན་པོའི་གདན་སར་ལོ་ཁ་ཤས་ལ་བཞུགས།དེ་ནས་ཕྱིར་འབྲས་སྤུངས་སུ་ཕེབས།དགེ་ལུགས་པའི་སྤྲུལ་སྐུའི་ཐོག་མ་འདི་བ་ཡིན་ཟེར།དེ་ནས་བཀྲ་ཤིས་ལྷུན་པོའི་གདན་སར།མངའ་རིས་ཆོས་ལྷ་བཙུན་བསྟན་པའི་ཉི་མ་བཞུགས།དེ་ནས་པཎ་ཆེན་བློ་བཟང་ཆོས་རྒྱན་བར་དུ་གདན་རབས་བཅུ་སོང་ལ།པཎ་ཆེན་བློ་བཟང་ཆོས་ཀྱི་རྒྱལ་མཚན་བཀྲ་ཤིས་ལྷུན་པོའི་གདན་སར་སྐུ་མྱ་ངན་ལས་འདས་རེག་གི་བར་དུ་བཞུགས་པས།དེ་ནས་བཟུང་སྟེ་པཎ་ཆེན་སྐུ་ཕྲེང་རིམ་བྱོན་གྱིས་བཀྲ་ཤིས་ལྷུན་པོའི་གདན་ས་བཟུང་ངོ༌།།